ตลาดโตดันเบี้ยไทยศรีประกันเฉียดพันล.
ไทยศรีประกันรับอานิสงส์ธุรกิจรวมขยายตัว เบี้ยโตเฉียด 1,000 ล้าน
26 มิ.ย. 2555

ไทยศรีประกันรับอานิสงส์ธุรกิจรวมขยายตัว เบี้ยโตเฉียด 1,000 ล้าน
นายธีระ บุนนาค ผู้ช่วยกรรมการผู้จัดการใหญ่ สายงานกลยุทธ์และนวัตกรรม สายงานพัฒนาธุรกิจ บริษัท ไทยศรีประกันภัย เปิดเผยว่า ในช่วงต้นเดือน มิ.ย.ที่ผ่านมา บริษัทขายเบี้ยได้ 981 ล้านบาท เติบโตถึง 29% เมื่อเทียบกับช่วงเดียวกันของปีก่อน และสูงกว่าเป้าที่ตั้งไว้อยู่ที่ 27% ซึ่งเป็นผลมาจากการที่ตลาดประกันวินาศภัยโดยรวมขยายตัว รวมถึงการเพิ่มช่องทางขาย และการขยายฐานลูกค้ารายย่อยของบริษัทได้มากขึ้น
“หลังจากเหตุการณ์น้ำท่วมใหญ่ทำให้ตลาดประกันวินาศภัยเติบโตเพิ่มขึ้น โดยเฉพาะการปรับขึ้นค่าเบี้ยประกันความเสี่ยงภัยทุกชนิดของลูกค้ารายใหญ่ ซึ่งแม้จำนวนลูกค้าจะเท่าเดิม แต่ค่าเบี้ยที่ได้เพิ่มขึ้น เช่น เบี้ยประกันธุรกิจหยุดชะงักปีนี้เพิ่มขึ้นถึง 70%” นายธีระ กล่าว 
อย่างไรก็ตาม แม้ค่าเบี้ยจะปรับขึ้นตามความเสี่ยงภัย แต่ลูกค้ารายใหญ่เกือบทั้งหมดของบริษัทก็ยังต่ออายุอยู่เหมือนเดิม โดยเฉพาะลูกค้าจากกลุ่มซูริคไฟแนนเชียลซึ่งเป็นพันธมิตรหลักก็ยังส่งงานให้บริษัทอย่างต่อเนื่อง ซึ่งมีสัดส่วนประมาณ 20% ของลูกค้ารายใหญ่ เมื่อเทียบกับปีที่ผ่านมา ที่ได้เบี้ยจากลูกค้ารายใหญ่ประมาณ 2,000 ล้านบาท 
สำหรับความคืบหน้าของการจ่ายค่าสินไหมจากเหตุการณ์น้ำท่วมใหญ่นั้น ที่มีประมาณ 1 หมื่นล้านบาทนั้น หากเป็นในส่วนของลูกค้ารายย่อยซึ่งมีจำนวนไม่มากนัก บริษัทได้จ่ายค่าสินไหมครบ 100% แล้ว เหลือแต่ลูกค้าเอสเอ็มอีและลูกค้ารายใหญ่ที่จ่ายได้เพียง 50% เท่านั้น เนื่องจากมีรายละเอียดจำนวนมากและต้องใช้เวลาประเมินความเสียหาย โดยเฉพาะเรื่องของธุรกิจหยุดชะงัก ซึ่งบริษัทพยายามทำให้เสร็จภายในปีนี้